Janusz Korczak

	125 évvel ezelőtt született Janusz Korczak, orvos, közéleti személyiség, nevelő, pszichológus és író, akinek életművét, harcát a gyermekek jogaiért, egyre többen ismerik és becsülik világszerte.
	Janusz Korczak (eredeti nevén Henryk Goldszmit, 1878-1942) Varsóban született és dolgozott, bár emellett a világon sok helyen megfordult. Orvosi tanulmányainak befejeztével Berlinben, Párizsban és Londonban képezte magát tovább. Ezidőtájt látogatott el Svájcba is. 1905 és 1906 között a Távol-keleti hadszíntéren volt Mandzsúriában, majd az Első Világháború idején tisztként bejárta Közép-Európát, Lengyelországot és Ukrajnát. Jóval később az 1930-as években kétszer járt Palesztinában. 1905 és 1912 között orvosként dolgozott egy gyermekkórházban. 1912-től Árvaházat vezetett zsidó gyermekeknek, 1919-től szorosan kötődött a Mi Házunk nevű társintézményhez, ahol lengyel árva gyermekeket neveltek. Mindkét Otthonban az ő nevelési rendszere és filozófiája valósult meg. Nagyon aktív társadalmi életet élt, számos egyesületnek, többek között neveléssel és oktatással foglalkozóknak volt tagja, tudományos szemináriumokon és felsőoktatási intézményekben tanított, de nyilvános előadásokat is tartott. A gyermekeket érintő ügyekben szakértőként együttműködött a bírósággal. Volt egy nagyon híres rádióműsora is a „Beszélgetések”. 1926-ban alapította a „Kis Szemle” című gyermekfolyóiratot, amelyben a gyermekek által beküldött írásokat közölték egészen 1939-ig.
	Korczak emellett nagyszerű író volt. Írói nevét, (Janasz Korczak) a „Varsói Kurír” irodalmi pályázatára beküldött négy felvonásos drámájának borítékjára írta fel először 1898-ban jeligeként, ami aztán egy nyomdahiba kapcsán Janusz Korczakra változott és így is maradt. Szépirodalmi, publicisztikai és tudományos hagyatéka húsznál is több könyvet és ezernél is több egyéb írást számlál. Ezek közül is a legismertebb a Mátyus királyról szóló regénye, amely magyarul 1969-ben Első Matykó Király címmel jelent meg, továbbá a Hogyan szeressük a gyermeket (1982) és A gyermek joga a tiszteletre (1995) című két nevelői programműve. 
	Korczak, ahogy saját magáról írta: Lengyel - Zsidó, mártírhalált halt növendékeivel és közvetlen munkatársaival együtt 1942 augusztusában a treblinkai haláltáborban. Önként mondott le a menekülés lehetőségéről, amit barátai kínáltak fel neki az „elzárt kerület” falain túlról. Mindhalálig hű maradt önmagához és a gyermekekhez.

összeállította: Farkas Gergely László